吴观礼
西征
久郁从军志，西征气始豪。浮家湘水远，前路华山高。将帅纷旗鼓，云霄见羽毛。至尊重推毂，多士感同袍。旧政宵披牍，新规昼建旄。尤思徙薪计，大作运粮艘。干济今无匹，忠清古所褒。人才关事业，幕府集英髦。贱子邀青眼，经年佩锦韬。仍为后车客，同饮上流醪。弱冠游燕赵，炎荒正驿骚。枭棋频失算，鸿泽莽哀嗷。慷慨论三户，沈沦厕六曹。时还资战略，岂谓袭戎{韦臽}。易醒春明梦，回看浙海涛。艰危惊厝火，忧愤见徵牢。陟岵悲何极，离乡首重搔。罪言并酒止，羁隐托禅逃。偶作登楼粲，遥怜运甓陶。为牺宁未悟，吓鼠信相遭。去病当求艾，惩邪务斥蒿。狂歌叩牛角，宝剑拭鹈膏。出处从容甚，亲朋问讯劳。真无千里马，岂少九方皋。吉筮从鸣鹤，飞轮驾巨鳌。披襟逢吐哺，雅韵续题糕。五岭氛犹炽，残冬阵再鏖。尽教濡盾墨，曾未纳靴刀。奏凯期真速，旌庸典滥叨。早知平猃狁，会且出临洮。老树从侵雪，秋鹰欲脱绦。迢迢沙碛净，猎猎朔风饕。岁月争梭疾，英雄付浪淘。奇勋须习胆，余慧薄簪毫。审地追新息，持心念莫敖。何当裘带暇，更与鼓枹操。节度方移镇，书生分属櫜。驰驱情勉勉，瞻望思忉忉。回首违亲舍，冲寒泛客舠。常吟谢池草，待种武陵桃。适楚谋诚善，还吴意尚謟。本支期衍瓞，嘉会负弹璈。裾忍牵温峤，诗应报窦滔。承欢轻奉檄，乐道盍观濠。母曰酬知遇，儿行勿阻挠。终非为鸡肋，可许挽乌号。果惬平居愿，奚辞万里翱。将军矧充国，窃据异隗嚣。能识犬羊性，毋矜罴虎嗥。徙戎堪实塞，兴灭效庐漕。汉使收天马，周廷贡旅獒。请看长揖去，归橐谢葡萄。